### Ministru kabineta noteikumu projekta "Latvijas Nacionālās aizsardzības akadēmijas darbības noteikumi" sākotnējās ietekmes novērtējuma ziņojums (anotācija)

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | Pamatojums | Augstskolu likuma 3.panta pirmā daļa un 7.panta divi prim daļas 1. un 2.punkts un 52.panta trešā daļa. | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atšķirībā no citām valsts dibinātām augstskolām, kas ir atvasinātas publiskas personas, Latvijas Nacionālā aizsardzības akadēmija ir Nacionālo bruņoto spēku sastāvdaļa (Augstskolu likuma 7.panta otrā un otrā prim daļa). Atbilstoši šim statusam un, ņemot vērā šīs augstskolas militāro un profesionālo specifiku, vairākos Latvijas Nacionālās aizsardzības akadēmijas darbības jautājumos nosakāma atšķirīga kārtība no Augstskolu likumā noteiktās.  2014.gada 16.oktobrī pieņemtais likums "Grozījumi Augstskolu likumā" pilnvaro Ministru kabinetu noteikt:  1) Latvijas Nacionālās aizsardzības akadēmijas un tās pārstāvības un vadības institūciju un lēmējinstitūciju – satversmes sapulces, senāta, rektora un akadēmiskās šķīrējtiesas – kompetenci, ciktāl tā atšķiras no Augstskolu likumā noteiktās, Latvijas Nacionālās aizsardzības akadēmijas rektora iecelšanas, apstiprināšanas un atbrīvošanas kārtību, akadēmiskā personāla, kas nav profesionālā dienesta karavīri, atalgojuma noteikšanas kārtību, administratīvo aktu un faktiskās rīcības apstrīdēšanas kārtību, kā arī šīs augstskolas finansēšanas kārtību;  2) citu kārtību studējošo skaita noteikšanai, studējošo un akadēmiskā personāla komplektēšanai, studiju līgumu slēgšanai, studiju programmu ekspertīzei pirms to apstiprināšanas un studējošo pašpārvaldes finansēšanai, kā arī atšķirīgas prasības rektora kvalifikācijai un ierobežojumus Augstskolu likumā noteiktajām studējošo un studējošo pašpārvaldes tiesībām - ja to prasa Latvijas Nacionālās aizsardzības akadēmijas militārā vai profesionālā specifika.  Papildus šim pilnvarojumam atbilstoši Augstskolu likuma 3.panta pirmajai daļai, ja to prasa augstskolas specifiskā darbības joma, proti, valsts aizsardzība, Ministru kabinets ir tiesīgs noteikt citu kārtību Latvijas Nacionālās aizsardzības akadēmijas akadēmiskā personāla kvalifikācijai. Augstskolu likuma 52.panta trešajā daļā savukārt noteikts, ka Ministru kabinets nosaka kārtību stipendiju piešķiršanai studējošajiem, kas mācās augstskolās, kas tiek finansētas no valsts budžeta līdzekļiem.  Augstskolu pārstāvības un vadības institūciju un lēmējinstitūciju kompetence noteikta Augstskolu likuma 12., 13., 14., 15., 17., 17.1un 19.pantā. Ministru kabineta noteikumu projekts "Latvijas Nacionālās aizsardzības akadēmijas darbības noteikumi" (turpmāk – noteikumu projekts) paredz noteikt, ka atšķirībā no citām augstskolām, kur augstskolas senāts apstiprina kārtību un noteikumus, kuri regulē visas augstskolas darbības sfēras, Latvijas Nacionālās aizsardzības akadēmijas senāts apstiprina kārtību un noteikumus tikai akadēmiskajos un zinātniskajos jautājumos. Tāpat arī saskaņā ar noteikumu projektu Latvijas Nacionālās aizsardzības akadēmijas satversmes sapulce neievēlēs un neatcels rektoru. Paredzēts, ka kandidātu rektora amatam izvirzīs Nacionālo bruņoto spēku komandieris un izvērtēs aizsardzības ministra izveidota Augstākā atestācijas komisija. Rektoru apstiprinās amatā uz četriem gadiem un atbrīvos no amata Ministru kabinets pēc aizsardzības ministra priekšlikuma. Ņemot vērā Latvijas Nacionālās aizsardzības akadēmijas militāro un profesionālo specifiku, rektors varēs būt tikai profesionālā dienesta karavīrs, kuram piešķirta vismaz pulkvežleitnanta dienesta pakāpe un ir vismaz maģistra grāds (vienlaikus nosakot, ka šī prasība attiecībā uz rektora izglītību stāsies spēkā tikai 2019.gada 1.julijā, līdz tam rektora amatā varēs iecelt arī karavīru, kurš ieguvis vismaz bakalaura grādu vai otrā līmeņa profesionālo izglītību). Atšķirīga kompetence noteikta arī Latvijas Nacionālās aizsardzības akadēmijas akadēmiskajai škīrējtiesai – paredzēts, ka tā izskatīs tikai Augstskolu likuma 19.panta pirmās daļas 1.punktā noteiktos jautājumus.  Ņemot vērā Latvijas Nacionālās aizsardzības akadēmijas militāro un profesionālo specifiku, noteikumu projekts paredz citu kārtību studējošo komplektēšanai. Jāņem vērā, ka šīs augstskolas pamatuzdevums ir virsnieku sagatavošana dienestam Nacionālajos bruņotajos spēkos un šobrīd visi studējošie ir Nacionālo bruņoto spēku karavīri. Vienlaikus noteikumu projekts paredz iespējas arī Latvijas Nacionālajai aizsardzības akadēmijai piedalīties starpaugstskolu un starptautiskās studentu apmaiņas programmās, piemēram, Eiropas iniciatīvā jauno virsnieku apmaiņai (*European initative for the exchange of young officers inspired by Erasmus*), kuras ietvaros tiek attīstītas iepējas tieši militārās izglītības iestāžu studējošo un mācībspēku mobilitātei.  Noteikumu projekts paredz noteikt arī ierobežojumus Augstskolu likumā noteiktajām studējošo tiesībām. Studējošajiem Latvijas Nacionālās aizsardzības akadēmijā netiek paredzētas tiesības pēc savas iniciatīvas mainīt studiju programmu.  Tā kā gan ar profesionālā dienesta karavīriem, gan ar zemessargiem pirms mācībām tiek slēgts līgums, kas paredz, ka pēc izglītības iestādes pabeigšanas jānodien līgumā noteiktais laiks, kas nav mazāks par pieciem gadiem, tad noteikumu projektā paredzēts, ka šīs studējošo kategorijas neslēdz studiju līgumu, bet gan minēto līgumu par izglītības iegūšanu.  Noteikumu projektā arī noteikta kārtība akadēmiskā personāla komplektēšanai. Atšķirībā no citām augstskolām, kur akadēmiskajos amatos ievēlē, Latvijas Nacionālajā aizsardzības akadēmijā akadēmiskajos amatos karavīrus ieceļ. Atbilstoši Augstskolu likuma 3.panta pirmajai daļai noteiktas arī atšķirīgas prasības akadēmiskā personāla kvalifikācijai.  Noteikumu projektā paredzēts noteikt arī kārtību atalgojuma noteikšanai Latvijas Nacionālās aizsardzības akadēmijas civilajiem darbiniekiem, kas ieņem akadēmiskos amatus, jo Ministru kabineta 2009.gada 28.jūlija noteikumi Nr.836 "Pedagogu darba samaksas noteikumi" nosaka tikai zemākās mēneša darba algas likmes. Latvijas Nacionālajai aizsardzības akadēmijai ir būtiski piesaistīt kvalificētu civilo akadēmisko personālu, tajā skaitā no ārvalstīm, tāpēc atalgojumam jābūt konkurētspējīgam, vienlaikus – samērīgam ar valsts pārvaldē strādājošo atlagojumu.  Ņemot vērā Latvijas Nacionālās aizsardzības akadēmijas militāro un profesionālo specifiku, tās studējošo pašpārvaldei netiek paredzētas Augstskolu likuma 54.panta otrajā daļā noteiktās veto tiesības.  Noteikumu projekts paredz noteikt, ka Latvijas Nacionālās aizsardzības akadēmijas studiju programmu ekspertīzi pirms to apstiprināšanas veic Nacionālie bruņotie spēki, izvērtējot to atbilstību valsts aizsardzības vajadzībām.  Latvijas Nacionālās aizsardzības akadēmijas izdotie administratīvie akti un faktiskā rīcība apstrīdama Aizsardzības ministrijā normatīvajos aktos noteiktajā kārtībā un pārsūdzama tiesā Administratīvā procesa likumā noteiktajā kārtībā.  Noteikumu projekts nosaka, ka Latvijas Nacionālālās aizsardzības akadēmijas finanšu līdzekļus veido valsts aizsardzībai piešķirtie valsts budžeta līdzekļi, ieņēmumi no sniegtajiem maksas pakalpojumiem, ziedojumi un dāvinājumi, kā arī ārvalstu finanšu palīdzība. Vienlaikus paredzēts arī noteikt, ka šos finanšu līdzekļus administrē Nacionālo bruņoto spēku Mācību vadības pavēlniecība.  Izstrādājot šo noteikumu projektu, Aizsardzības ministrija analizēja Igaunijas pieredzi, proti, to, kādi izņēmumi noteikti šīs valsts militārajai izglītības iestādei. Arī Igaunijas militārās izglītības iestāde ir Igaunijas bruņoto spēku sastāvdaļa. Tās darbu vada komandieris, kuru ieceļ amatā bruņoto spēku komandieris, saņemot aizsardzības ministra un izglītības ministra piekrišanu.Noteikts, ka militārajā izglītības iestādē var būt militāri mācībspēku amati un šajos amatos ieceļ bruņoto spēku karavīrus. Igaunijas *Profesionālās augstākās izglītības institūciju likumā* (pieejams angļu valodā:  <https://www.riigiteataja.ee/en/eli/ee/517062014010/consolide>)  noteiktās studējošo tiesības attiecināmas tiktāl, ciktāl tās nenonāk pretrunā normām, kas regulē militāro dienestu bruņotajos spēkos. | |
| 3. | Projekta izstrādē iesaistītās institūcijas | Aizsardzības ministrija, Nacionālie bruņotie spēki, Latvijas Nacionālā aizsardzības akadēmija. | |
| 4. | Cita informācija | Normatīvā akta izpildi Aizsardzības ministrija 2014. un turpmākajos gados īstenos atbilstoši tai piešķirtajiem valsts budžeta līdzekļiem no budžeta programmas 22.00.00 "Nacionālie bruņotie spēki". | |
|  | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | Noteikumu projekts ietekmēs NAA akadēmisko personālu un studējošos. |
| 2. | Tiesiskā regulējuma ietekme uz tautsaimniecību un administratīvo slogu | | Noteikumu projekts šo jomu neskar. |
| 3. | Administratīvo izmaksu monetārs novērtējums | | Noteikumu projekts šo jomu neskar. |
| 4. | Cita informācija | | Nav. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Atbilstoši 2014.gada 16.oktobrī pieņemtā likuma "Grozījumi Augstskolu likumā" 2.pantam Ministru kabinetam līdz 2015.gada 1.jūnijam jāapstiprina Latvijas Nacionālās aizsardzības akadēmijas Satversmi. Latvijas Nacionālajai aizsardzības akadēmijai Satversmi saskaņošanai izglītības un zinātnes ministram jāiesniedz līdz 2015.gada 1.aprīlim. |
| 2. | Atbildīgā institūcija | Latvijas Nacionālā aizsardzības akadēmija, Izglītības un zinātnes ministrija. |
| 3. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība netika nodrošināta, jo noteikumu projekts sabiedrības intereses tiešā veidā neskar. |
| 2. | Sabiedrības līdzdalība projekta izstrādē | Noteikumu projekts šo jomu neskar. |
| 3. | Sabiedrības līdzdalības rezultāti | Noteikumu projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministru kabineta noteikumos ietverto saistību izpildi nodrošinās Latvijas Nacionālā aizsardzības akadēmija un Nacionālie bruņotie spēki, Aizsardzības ministrija. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav. |

Anotācijas III un V sadaļa – noteikumu projekts šo jomu neskar.

Aizsardzības ministrs R.Vējonis

Aizsardzības ministrijas

valsts sekretārs J.Sārts

05.12.14 12:08

1261

L.Liepiņa 67335015

Liene.Liepina@mod.gov.lv